b"\n_START_ARTICLE_\nWaldemar Fenn\n_START_SECTION_\nBiografia\n_START_PARAGRAPH_\nEls pares de Waldemar Fenn van ser el professor de m\xc3\xbasica Horace Alexander Friedrich Fenn (nascut el 4 de juliol de 1838 a Amorbach) i la seva dona Friederike Louise Bertha (nascuda el 31 d'agost de 1851), que provenia de Col\xc3\xb2nia. La parella es va casar el 31 de mar\xc3\xa7 de 1877, i l\xe2\x80\x99octubre del mateix any va n\xc3\xa9ixer Waldemar._NEWLINE_Waldemar va estudiar el batxillerat a Friburg, i a Estrasburg va ser alumne de l\xe2\x80\x99escola de superior de Belles Arts. A la universitat d\xe2\x80\x99aquesta mateixa ciutat va estudiar Anatomia, Hist\xc3\xb2ria de l\xe2\x80\x99art i Arqueologia. A Munich i Berlin va finalitzar la seva formaci\xc3\xb3 com a escultor. Despr\xc3\xa9s de passar per Roma, N\xc3\xa0pols i Flor\xc3\xa8ncia va tornar a Estrasburg, on va col\xc2\xb7laborar en l\xe2\x80\x99habilitaci\xc3\xb3 del Museu Arqueol\xc3\xb2gic d\xe2\x80\x99Als\xc3\xa0cia-Lorena._NEWLINE_Fenn vivia a Estrasburg, ciutat que llavors pertanyia a l\xe2\x80\x99Imperi alemany, cap a 1901, any en el qual va publicar dos assajos a la revista Das Kunstgewerbe in Elsa\xc3\x9f-Lothringen. Fenn i la seva mare v\xc3\xaddua van anar a viure a Friburg de Brisg\xc3\xb2via almenys des de novembre de 1907. El 1908 es cas\xc3\xa0 amb Sofie Anny Maria Sch\xc3\xa4fer (nascuda el 7 de gener de 1881 a Hannover)._NEWLINE_El 1911, la parella es va traslladar de Friburg a Frankfurt, i el 1916 van despla\xc3\xa7ar la seva resid\xc3\xa8ncia a Wiesbaden. All\xc3\xa0, Anny Fenn va obrir una botiga per a la venda d'articles d\xe2\x80\x99artesania. El mateix any, Waldemar Fenn va participar en l'exposici\xc3\xb3 d'octubre-novembre del Nassauischer Kunstverein Wiesbaden i va vendre les seves obres Amazone i T\xc3\xa4nzerin._NEWLINE_La Primera Guerra Mundial va suposar una interrupci\xc3\xb3 dels seus treballs com a escultor, ja que es va haver d\xe2\x80\x99incorporar a l\xe2\x80\x99ex\xc3\xa8rcit. _NEWLINE_Poc despr\xc3\xa9s de la guerra, Fenn va visitar Menorca i va quedar captivat pels seus paisatges i, sobretot, per la seva prehist\xc3\xb2ria. Waldemar va passar a l\xe2\x80\x99illa les tres darreres d\xc3\xa8cades de la seva vida i hi va treballar com a escultor, a m\xc3\xa9s d\xe2\x80\x99exercir de c\xc3\xb2nsol honor\xc3\xadfic alemany.\n_START_SECTION_\nObra escult\xc3\xb2rica a Menorca\n_START_PARAGRAPH_\nEl seu treball escult\xc3\xb2ric m\xc3\xa9s significatiu a Menorca va ser el bust de l\xe2\x80\x99almirall Augusto Miranda y Godoy, promotor i impulsor de la base naval del port de Ma\xc3\xb3 durant el seu mandat com a Ministre de la Marina (1913-1919). Aquest bust, de dos metres d\xe2\x80\x99al\xc3\xa7ada i de l\xc3\xadnies cl\xc3\xa0ssiques i massisses, va ser la primera escultura urbana de Ma\xc3\xb3 i est\xc3\xa0 ubicat a la pla\xc3\xa7a Miranda. Tamb\xc3\xa9 va elaborar, despr\xc3\xa9s de la Guerra Civil, un Crist jacent per a l'Esgl\xc3\xa9sia de Santa Maria de Ma\xc3\xb3 i una Verge per al Santuari de la Mare de D\xc3\xa9u de Gr\xc3\xa0cia.\n_START_SECTION_\nTreballs sobre arqueologia prehist\xc3\xb2rica\n_START_PARAGRAPH_\nFenn tamb\xc3\xa9 va investigar la prehist\xc3\xb2ria de l'illa, entrant en contacte amb els investigadors illencs i les institucions cient\xc3\xadfiques menorquines. Va desenvolupar una teoria sobre el simbolisme i funci\xc3\xb3 dels recintes de taula, en la qual proposava que aquests edificis talai\xc3\xb2tics estarien relacionats amb l\xe2\x80\x99astronomia. Fenn anomena als recintes de taula \xe2\x80\x9ctemplos n\xc3\xbaricos\xe2\x80\x9d, seguint la terminologia que utilitzava Margaret Murray per referir-se a all\xc3\xb2 que avui coneixem com a cultura talai\xc3\xb2tica. _NEWLINE_Segons Fenn, la planta dels recintes de taula seria una representaci\xc3\xb3 de certs fen\xc3\xb2mens astron\xc3\xb2mics observats pels menorquins prehist\xc3\xb2rics. Aix\xc3\xad, l\xe2\x80\x99absis arrodonit, i generalment orientat cap al nord, representaria la rotaci\xc3\xb3 de l\xe2\x80\x99espai celeste al voltant de l\xe2\x80\x99estrella polar. La fa\xc3\xa7ana c\xc3\xb2ncava, que mira generalment cap al sud, representaria l\xe2\x80\x99arc que descriu el sol en el seu recorregut diari. _NEWLINE_Aix\xc3\xad mateix, ell considera que s\xe2\x80\x99ha de descartar que les taules constitueixin el pilar central per suportar la coberta dels recintes de taula, com havia proposat \xc3\x89mile Cartailhac  i que han de tenir una altra funci\xc3\xb3, b\xc3\xa0sicament simb\xc3\xb2lica. Aix\xc3\xad, Fenn considera que la llosa superior de la taula, disposada horitzontalment, representaria la pr\xc3\xb2pia illa de Menorca. Segons ell, l\xe2\x80\x99illa sembla sorgir abruptament de les profunditats marines, fet que estaria representat per la pedra vertical que suporta la llosa horitzontal._NEWLINE_Per altra banda, la disposici\xc3\xb3 de certs elements dins dels recintes de taula, que segons Fenn no encaixa amb els moviments del sol, el porta a considerar que a l\xe2\x80\x99\xc3\xa8poca de construcci\xc3\xb3 de les taules hauria existit a Menorca un culte lunar. _NEWLINE_Posteriorment, publicaria un llibre on defensava que l\xe2\x80\x99origen de la cultura europea es trobava a la pen\xc3\xadnsula ib\xc3\xa8rica i no al Mediterrani oriental i el Proper Orient. En aquest llibre hi tornaria a reflectir les seves teories sobre les taules menorquines."